ORDE do 14 de setembro de 2006 pola que se determinan os servizos mínimos dirixidos a garantir os servizos esenciais durante a folga convocada polos traballadores da empresa Perfis 2000, S.L., que realiza para Sogama a xestión das plantas de transferencia da provincia de Pontevedra, que comezará o vindeiro día 17 de setembro de 2006 desde as 00.00 horas e que se estenderá con carácter indefinido.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 15/09/2006

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade no ámbito e competencias da Comunidade Autónoma de Galicia, está condicionada ao mantemento dos servizos esenciais fixados no artigo 2 do Decreto 155/1988, do 9 de xuño, polo que se ditan normas para garantir a prestación dos servizos esenciais no ámbito da comunidade autónoma.
O artigo 3 deste decreto faculta os conselleiros competentes por razóns de servizos esenciais afectados para que, mediante orde e ante cada situación de folga, determinen o mínimo de actividade necesaria para asegurar o mantemento de tales servizos así como para a fixación do persoal preciso para a súa prestación, oído o comité de folga.
A Sociedade Galega do Medio Ambiente, en virtude da Lei 10/1997, do 10 de abril, de residuos sólidos urbanos de Galicia, ten encomendada a función de realizar o servizo público de xestión de residuos urbanos daqueles concellos que opten por esta sociedade pública para a súa completa xestión. Esta Lei 10/1997, do 10 de abril, de residuos, dispón no seu artigo 29 que corresponderá á Sociedade Galega do Medio Ambiente (en adiante Sogama) a xestión dos residuos sólidos urbanos a partir do momento en que son depositados nas estacións de transferencia ou plantas de tratamento, previstas no plan de xestión, coas conseguintes operacións de transporte, almacenamento, valorización, tratamento, comercialización e depósito controlados dos residuos. Neste sentido engade o seu parágrafo segundo que toda a xestión de Sogama se realizará de xeito que se garanta o cumprimento de todos os obxectivos recollidos no artigo 2 desta lei, para o que deberá concertar as súas accións coas dos xestores que
interveñan nas fases iniciais do proceso.
Un dos puntos clave para a prestación do servizo público de xestión dos residuos que realiza Sogama é o correcto funcionamento das plantas de transferencia, pois supón o primeiro estadio da cadea na xestión.
Por isto, ante o anuncio de convocatoria de folga realizado polos traballadores da empresa Perfis 2000, S.L. que realiza para Sogama a xestión das plantas de transferencia da provincia de Pontevedra, veríase seriamente comprometida a continuidade do servizo público, provocándose un colapso no sistema de recollida de residuos a nivel provincial ao paralizarse o proceso de transporte, tratamento e valorización, polo que diariamente quedarían nas rúas dos distintos concellos arredor de 1.000 toneladas de residuos. Dáse a circunstancia ademais de que a acumulación desta cantidade de residuos durante varios días imposibilitaría a súa transferencia posterior debido á capacidade nominal das plantas de transferencia, polo que os residuos acumulados tardarían días en poder retirarse das rúas.
A magnitude da situación pode provocar, sen dúbida, serios problemas de saúde e ambientais cuxas consecuencias son imprevisibles polo que entendemos que estamos ante un dos supostos recollidos no Decreto 155/1988, do 6 de xuño, sobre prestación de servizos esenciais en caso de folga, para o sinalamento de servizos esenciais para a comunidade, considerándose que o persoal mínimo necesario para manter a prestación do servizo público é o que se fixa nesta orde para cada planta de transferencia.
Débese sinalar que, os servizos mínimos, son proporcionados ao seren inferiores ao 45% do cadro de persoal afectado pola folga, tendo ademais en conta
que as plantas que son capaces de transferir máis cantidade de residuos prestan os seus servizos a 2 quendas diarias durante 6 ou 7 días á semana no caso de Vigo, que teñen que ser mantidos aínda que sexa co mínimo imprescindible de persoal, en atención á formulación desta folga.
Neste sentido, compre salientar que nas plantas de transferencia en que se traballa as dúas quendas (Vigo, Porriño, Ribadumia) redúcese a actividade a unha soa quenda de traballo durante o período de folga e ademais co mínimo persoal posible nesta quenda.
A necesaria conciliación entre o exercicio do dereito constitucional de folga e o mantemento dos servizos esenciais obriga a Administración autonómica, de acordo coa normativa vixente e tendo en conta a ausencia de acordo co comité de folga tras a preceptiva negociación, a fixar os servizos mínimos indispensables para o funcionamento dos servizos esenciais que se concretan e xustifican nesta orde.
Con base no anterior e de conformidade co establecido na Lei 1/1983, do 22 de febreiro, reguladora da Xunta e do seu presidente, e no Decreto 155/1988, do 9 de xuño, polo que ditan normas para garantir a prestación dos servizos esenciais no ámbito da comunidade autónoma,
DISPOÑO:
Artigo 1º
A convocatoria de folga que afecta os traballadores da empresa Perfis 2000, S.L., que realiza para Sogama a xestión das plantas de transferencia da provincia de Pontevedra que se iniciará o vindeiro día 17 de setembro de 2006 e que se estenderá desde a dita data con carácter indefinido, enténdese condicionada ao mantemento dos servizos mínimos que se establecen a continuación:
* Planta de transferencia de Vigo:
Horario: 00.00 a 8.00 horas.
1 condutor.
3 peóns/operarios de planta.
* Planta de transferencia de Ribadumia:
Horario: 00.00 a 8.00 horas.
2 peóns/operarios de planta.
* Planta de transferencia do Porriño:
Horario: 00.00 a 14.00 horas.
1 peón/operario de planta.
* Planta de transferencia do Rosal:
Horario: 7.00 a 14.00 horas.
1 peón/operario de planta.
* Planta de transferencia de Silleda:
Horario: 7.00 a 14.00 horas.
1 peón/operario de planta.
Artigo 2º
A determinación dos efectivos necesarios e a designación nominal, con carácter rotatorio, do persoal que deberá cubrir os distintos servizos realizaraa a dirección da empresa Perfis 2000, S.L.
Artigo 3º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 14 de setembro de 2006.
Manuel Vázquez Fernández
Conselleiro de Medio Ambiente
e Desenvolvemento Sostible